**Likumprojekta “Grozījumi likumā “Par valsts pensijām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Likumprojekta “Grozījumi likumā “Par valsts pensijām”” (turpmāk – likumprojekts) mērķis ir noteikt no valsts budžeta līdzekļiem nodrošināmās vecuma pensijas noteikšanas kārtību gadījumos, kad persona par uzkrāto fondētās pensijas kapitālu iegādājas dzīvības apdrošināšanas (mūža pensijas) polisi.Likumprojekts stāsies spēkā 2021.gada 1.janvārī un atsevišķas likumprojekta normas no 2022.gada (deleģējums Ministru kabinetam noteikt vidējas algas aprēķināšanas kārtību invaliditātes pensijām) un no 2023.gada (pensijas apmēra noteikšanai ņemt vērā gan vecuma pensijas apmēru, gan mūža pensijas polises apmēru). |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2019.gada 16.jūlija sēdē dotais uzdevums (protokols Nr.33, 80.§, 4.punkts) - izstrādāt grozījumus likumā „Par valsts pensijām”, paredzot vecuma pensijas apmēra noteikšanas kārtību gadījumos, kad persona par uzkrāto fondētās pensijas kapitālu iegādājas dzīvības apdrošināšanas (mūža pensijas) polisi, un labklājības ministram iesniegt tos izskatīšanai Ministru kabinetā līdz 2020.gada 1.jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likumu „Par valsts pensijām” (turpmāk – likums) un Ministru kabineta 2019.gada 3.decembra noteikumiem Nr.579 “Noteikumi par minimālās valsts vecuma pensijas apmēru” minimālie vecuma pensijas apmēri ar 2020.gada 1.janvāri ir atkarīgi no minimālās vecuma pensijas aprēķina bāzes 80 *euro* un personas apdrošināšanas (darba) stāža lieluma. Piemērojot noteiktu koeficientu aprēķina bāzei, minimālie vecuma pensijas apmēri ir robežās no 88 *euro* līdz 136 *euro*.Šie minimālie vecuma pensijas apmēri tiek nodrošināti neatkarīgi no tā, vai persona, kura ir valsts fondētās pensijas shēmas dalībnieks, izvēlas fondētās pensijas kapitālu pievienot 1.līmeņa nefondētajam pensijas kapitālam, lai aprēķinātu vecuma pensiju saskaņā ar likumu vai par uzkrāto fondētās pensijas kapitālu izvēlas iegādāties mūža pensijas polisi.Tajā gadījumā, kad persona izvēlas par uzkrāto fondētās pensijas kapitālu no dzīvības apdrošināšanas sabiedrības iegādāties mūža pensijas polisi, vecuma pensija tiek aprēķināta, ņemot vērā tikai nefondētās pensijas kapitālu. Ja aprēķinātā vecuma pensija ir mazāka par likumā noteikto minimālo apmēru, tad pensija tiek palielināta līdz minimālajam apmēram. Turklāt papildus persona vēl saņem mūža pensijas polisi, ja par fondētās pensijas kapitālu izvēlas iegādāties šādu polisi.Tajā pašā laikā, ja persona izvēlas fondētās pensijas kapitālu pievienot nefondētajam pensijas kapitālam, tad abi šie pensijas kapitāli tiek ņemti vērā, lai aprēķinātu vecuma pensiju saskaņā ar likumu. Arī šajā gadījumā, ja aprēķinātā vecuma pensija ir mazāka par likumā noteikto minimālo apmēru, pensija tiek palielināta līdz minimālajam apmēram. Bet šajā gadījumā persona nesaņem vēl papildus ienākumus no apdrošināšanas sabiedrības.Līdz ar to veidojas nevienlīdzīga situācija atkarībā no tā, kā persona izvēlas vai arī ir spiesta izmantot fondētās pensijas kapitālu (ja fondētās pensijas kapitāls ir nepietiekams, lai iegādātos mūža pensijas polisi). Šī problēma savu aktualitāti iegūs tuvākā nākotnē, kad trešo daļu no pensijas veidos fondētās pensijas kapitāls un personas izmantošanas izvēle.Likuma pārejas noteikumu 12.1 punkts nosaka, ka personām, kurām izdienas pensija piešķirta saskaņā ar nolikumu "Par izdienas pensijām" vai nolikumu "Par iekšlietu iestāžu ierindas un komandējošā sastāva darbinieku pensijām (darba devēju pensijām)" un kuras šā likuma [11.panta](https://likumi.lv/ta/id/38048#p11) pirmajā daļā, ievērojot šā likuma pārejas noteikumu 8.1 punktu, noteikto vecumu sasniegušas pēc šā likuma spēkā stāšanās dienas, piešķirama vecuma pensija, vienlaikus saglabājot iepriekš saņemto izdienas pensijas apmēru, ja vecuma pensijas apmērs ir mazāks.Līdzīga norma ietverta arī attiecībā uz personām ar invaliditāti. Likuma pārejas noteikumu 19.punkts nosaka, ka invaliditātes pensijas vai valsts sociālā nodrošinājuma pabalsta vietā piešķirtā vecuma pensija invaliditātes laikā nedrīkst būt mazāka par invaliditātes pensiju vai valsts sociālā nodrošinājuma pabalstu, kas saņemts līdz vecuma pensijas piešķiršanas dienai. No minētām likuma normām secināms, ka atsevišķos gadījumos personām tiek garantēts lielāks ienākums nekā aprēķinātā vecuma pensija, piemaksājot vai nu no speciālā budžeta (invaliditātes gadījumā vai saskaņā ar nolikumu "Par izdienas pensijām" piešķirtajiem izdienas pensijas saņēmējiem), vai nu no valsts pamatbudžeta (saskaņā ar nolikumu "Par iekšlietu iestāžu ierindas un komandējošā sastāva darbinieku pensijām (darba devēju pensijām)" piešķirtajiem izdienas pensijas saņēmējiem).Ņemot vērā iepriekš minēto un to, ka saskaņā ar Valsts fondēto pensiju likumu persona par uzkrāto fondētās pensijas kapitālu var iegādāties mūža pensijas polisi, tā iegūstot papildu ienākumus pie vecuma pensijas, kas piešķirta saskaņā ar likumu, ir jāpārskata no valsts budžeta līdzekļiem nodrošināmās minimālās vecuma pensijas un saglabājamās izdienas vai invaliditātes pensijas apmēra aprēķināšanas noteikumi, saglabājot iepriekš saņemtā pakalpojuma apmēru tajos gadījumos, ja personai aprēķinātā vecuma pensija kopā ar mūža pensijas polises apmēru nesasniedz iepriekšējo pensijas apmēru.Lai turpmāk nodrošinātu minimālos vecuma pensijas apmērus vai saglabātu vecuma pensiju iepriekšējās pensijas apmērā, jābūt noteiktam vienādam mūža pensijas polises apmēram mēnesī visā izmaksas laikposmā. Lai to nodrošinātu, tiks veikti grozījumi Ministru kabineta 2003.gada 27.maija noteikumos Nr.272 “Noteikumi par valsts fondēto pensiju shēmas darbību”, kuros šobrīd noteikta mūža pensijas polises iegādes un izmaksas kārtība. Pirms likumprojekta izstrādes notika diskusija par nepieciešamajām izmaiņām likumā, kurā piedalījās Latvijas Finanšu nozares asociācijas, Finanšu tirgus un kapitāla komisijas un Valsts sociālās apdrošināšanas aģentūras (turpmāk – VSAA) pārstāvji. Diskusijas dalībnieki atbalstīja, ka no 2023.gada tiks noteikts mūža pensijas polises mēneša apmērs, kurš tiks izmaksāts visā polises darbības laikposmā. Līdz ar to dzīvības apdrošināšanas sabiedrība pirms fondētās pensijas kapitāla saņemšanas no VSAA, paziņos VSAA par konkrētās personas mūža pensijas polises mēneša apmēru.Izvērtējot šī normatīvā regulējuma atbilstību no Satversmes 1.un 109.panta izrietošā tiesiskās paļāvības principa, var teikt, ka tiesiskās paļāvības princips neizslēdz valsts iespēju grozīt pastāvošo tiesisko regulējumu, tomēr valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies likumīga, pamatota un saprātīga paļāvība. Tiesiskās paļāvības princips nenosaka, ka reiz pieņemtie likumi nekad vairs netiks grozīti, bet ir jāievēro saprātīgs līdzsvars starp personas tiesiskās paļāvības aizsardzību un sabiedrības interešu nodrošināšanu. Pretējā gadījumā valsts regulēšanas iespējas arvien vairāk samazinātos un zustu iespēja piemēroties pārmaiņām. Lai nodrošinātu tiesiskās paļāvības principa ievērošanu, likumprojektā noteikts, ka norma par minimālās vecuma pensijas un saglabājamās izdienas vai invaliditātes pensijas apmēra aprēķināšanu, saglabājot iepriekš saņemtā pakalpojuma apmēru tajos gadījumos, ja personai aprēķinātā vecuma pensija kopā ar mūža pensijas polises apmēru nesasniedz iepriekšējo pensijas apmēru, stāsies spēkā ar 2023.gada 1.janvāri un attieksies uz personām, kuras vecuma pensiju pieprasīs pēc šī termiņa. Šī norma neskar personu jau iegūtās tiesības. Proti, piedāvātās izmaiņas neskars jau esošos vecuma pensijas saņēmējus. Arī attiecībā uz personām, kuras ir valsts fondētās pensiju shēmas dalībnieki un noteiktu laiku jau uzkrājušas fondētās pensijas kapitālu, ietekme ir neliela, jo pēc VSAA datiem no 2019.gadā piešķirtajām vecuma pensijām, 77% jeb 15445 personām bija uzkrāts fondētās pensijas kapitāls, no kurām mūža pensijas polisi iegādājās 5586 personas jeb 36%. Savukārt no šīm 5586 personām tikai 6 personām vecuma pensija tika noteikta minimālajā apmērā un 98 personām vecuma pensija saglabāta invaliditātes pensijas apmērā. Vecuma pensija izdienas pensijas apmērā netika saglabāta nevienai personai, kura bija valsts fondētās pensijas shēmas dalībnieks.Bez tam pirms likumprojekta izstrādes 2019.gada 16.jūlija Ministru kabinets sēdē tika apstiprināts informatīvais ziņojums „Par valsts fondētās pensijas kapitāla izmantošanu” un Ministru kabinets deva uzdevumu veikt attiecīgus grozījumus tiesību aktos. Pirms likumprojekta izsludināšanas Valsts sekretāru sanāksmē (14.05.2020) likumprojekts 2020.gada 5.martā tika ievietots Labklājības ministrijas interneta mājas lapā, sadaļā “LM dokumentu projekti” (saite: <http://www.lm.gov.lv/lv/aktuali/lm-dokumentu-projekti>), kā arī Ministru kabineta interneta mājas lapā, sadaļā “Sabiedrības līdzdalība. Ministru kabineta diskusiju dokumenti” (saite: <https://www.mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai iepazīties un līdzdarboties likumprojekta izstrādes procesā.Piedāvātās izmaiņas tika iniciētas laicīgi, dodot sabiedrībai laiku ar tām iepazīties, vispusīgi izvērtēt un sniegt priekšlikumus to pilnveidošanai. Lai nodrošinātu tiesiskās paļāvības principam atbilstošu un saudzējošu pāreju uz jauno tiesisko regulējumu likuma normām par pensijas apmēra garantiju noteikšanu, ņemot vērā gan vecuma pensijas apmēru, gan mūža pensijas polises apmēru, ir noteikts vismaz divu gadu ilgs pārejas laiks, lai cilvēki varētu pārorientēties atbilstoši jaunajai kārtībai. Pensijas apmēra garantiju noteikšana, ņemot vērā gan vecuma pensijas apmēru, gan mūža pensijas polises apmēru, tiks noteikta ar likumu, un tai ir leģitīms mērķis – īstenot pensiju sistēmas pamatprincipu, ka vecuma pensiju veido gan nefondētajā pensiju sistēmā (pensiju 1.līmenis), gan fondētajā pensiju sistēmā (pensiju 2.līmenis) uzkrātais pensijas kapitāls, vienlaikus nodrošinot taisnīgu attieksmi pret visiem pensiju saņēmējiem. Sociālās apdrošināšanas likme, ja darba ņēmējs ir apdrošināts visiem sociālās apdrošināšanas veidiem, 2019.gadā ir 35,09%, no kuriem personas pensijas kapitālam tiek novirzīti 20% punkti, kas tiek sadalīti starp pensiju 1. un 2.līmeni attiecīgi 14% un 6%, un šis abos pensiju līmeņos uzkrātais kapitāls, sasniedzot pensijas vecumu, tiek ņemts vērā piešķirot vecuma pensiju. Likumprojektā ietvertie grozījumi rada vienlīdzīgu attieksmi pret visiem vecuma pensijas saņēmējiem, kuriem tiek piemērotas kādas likumā “Par valsts pensijām” garantijas un kuri ir bijuši valsts fondētās pensiju shēmas dalībnieki. Ar likumprojektu netiek ierobežotas neviena cilvēka tiesības izmantot fondētās pensijas kapitālu, to cilvēks arī turpmāk var darīt atbilstoši savām vēlmēm - pievienot nefondētajam pensijas kapitālam, lai aprēķinātu vecuma pensiju saskaņā ar likumu vai par uzkrāto fondētās pensijas kapitālu iegādāties mūža pensijas polisi. Līdz ar to ir ievērots līdzsvars starp personas tiesiskās paļāvības aizsardzību un sabiedrības interešu nodrošināšanu. Saskaņā ar Valsts fondēto pensiju likuma pārejas noteikumu 27.punktu VSAA līdz 2020. gada 31. janvārim apzina un informē personas, kurām jau ir piešķirta vecuma pensija un kuras nav izmantojušas fondēto pensiju shēmas dalībnieka fondētās pensijas kapitālu, kas uzkrāts no obligātajām iemaksām par periodu līdz 2019. gada 31. decembrim. Šīs personas izdara izvēli pievienot uzkrāto fondētās pensijas kapitālu nefondētajam pensijas kapitālam un pārrēķināt vecuma pensiju saskaņā ar likumu vai iegādāties dzīvības apdrošināšanas (mūža pensijas) polisi un līdz 2021. gada 30. novembrim informē VSAA par izdarīto izvēli.. Valsts fondēto pensiju likuma pārejas noteikumu 29.punkts nosaka, ka personai, kura ir valsts fondēto pensiju shēmas dalībnieks, pieprasot vecuma pensiju (tai skaitā priekšlaicīgi), ir tiesības uz laiku līdz [2021.](https://likumi.lv/ta/id/2341#n2021) gada [30.](https://likumi.lv/ta/id/2341#n30) novembrim atlikt noteikto izvēli. Ja noteiktajā termiņā persona izvēli atbilstoši Valsts fondēto pensiju likuma pārejas noteikumu 27. vai 29.punktam nav izdarījusi, VSAA ar 2022. gada 1. janvāri slēdz personas fondēto pensiju shēmas dalībnieka kontu, uzkrāto fondētās pensijas kapitālu pārskaita valsts pensiju speciālajā budžetā un saskaņā ar likumu pārrēķina personas vecuma pensiju no 2022. gada 1. janvāra saistībā ar fondētās pensijas kapitālu. Tā kā vecuma pensijas pārrēķināšana saistībā ar fondētās pensijas kapitāla pievienošanu iespējama līdz 2021.gada beigām, tad šāda pārrēķināšana tiek izslēgta ar 2022.gadu, jo personai jau pieprasot vecuma pensiju jāizdara izvēle par fondētās pensijas kapitāla izmantošanu. Vienlaikus tiek precizēts likuma 25.panta otrās daļas 3.punkts, nosakot, ka fondētās pensijas kapitāls tiek pievienots ar dienu, kad iesniegts pieprasījums pensijas piešķiršanai.Saskaņā ar likumu apgādnieka zaudējuma pensiju aprēķina, ņemot vērā mirušā apgādnieka iespējamo vecuma pensiju. To aprēķina, pamatojoties uz mirušā vecāka vidējo apdrošināšanas iemaksu algu darba periodos līdz miršanas brīdim un pieņem, ka ar tādu algu mirušais būtu strādājis līdz sasniegtu vecuma pensijas piešķiršanai nepieciešamo vecumu. Administratīvā apgabaltiesa 2019.gada 18.martā lietā Nr. A420313616 pieņēma spriedumu, kas pamatots, ievērojot Augstākās tiesas 2018.gada 31.okobra spriedumā izteikto interpretāciju. Proti, ja  mirušajam invaliditāte bija  noteikta uz mūžu, tad apgādnieka zaudējuma pensija aprēķināma no iespējamās vecuma pensijas, kas noteikta  invaliditātes pensijas apmērā,  ja iespējamā vecuma pensija ir mazāka par invaliditātes pensiju. Pēc VSAA sniegtās informācijas no mirušām personām, kurām bija noteikta invaliditāte, un kuru darbnespējīgajiem ģimenes locekļiem ir tiesības uz apgādnieka zaudējuma pensiju, apmēram ceturtajai daļai (24%) invaliditāte bija noteikta uz mūžu. Pēdējos gados šī tendence saglabājas nemainīga.Vienlaikus jāņem vērā, ka mirušais savu uzkrāto fondētās pensijas kapitālu var būt novēlējis pievienot citas personas fondētās pensijas kapitālam vai atstājis mantošanai Civillikumā noteiktajā kārtībā. Līdz ar to šajos gadījumos iespējamā vecuma pensija nebūtu nosakāma iepriekš saņemtās invaliditātes pensijas vai valsts sociālā nodrošinājuma pabalsta (piešķir, ja nav tiesību uz invaliditātes pensiju) apmērā,  ja iespējamā vecuma pensija ir mazāka par invaliditātes pensiju vai valsts sociālā nodrošinājuma pabalstu, jo viss mirušā apgādnieka pensijas kapitāls netiek ieskaitīts valsts pensiju speciālajā budžetā, no kura tiek izmaksāta apgādnieka zaudējuma pensija. Jāatzīmē, ka apgādnieka zaudējuma pensijas apmēru aprēķina atkarībā no bērnu skaita. Tas nozīmē, ka vienam bērnam tie ir 50% no mirušā vecāka iespējamās vecuma pensijas, diviem bērniem – 75% no pensijas, trīs un vairāk bērniem – 90% no pensijas. Turklāt ir noteikti minimālie apgādnieka zaudējuma pensijas apmēri katram bērnam: no dzimšanas līdz septiņu gadu vecuma sasniegšanai – 92,50 eiro (bērnam ar invaliditāti kopš bērnības – 106,72 eiro) un no septiņu gadu vecuma – 111,00 eiro. Līdz ar to neatkarīgi no tā, vai iespējamā vecuma pensija tiek saglabāta invaliditātes pensijas vai valsts sociālā nodrošinājuma pabalsta apmērā vai netiek, bērniem vienmēr tiek nodrošināts apgādnieka zaudējuma pensijas minimālais apmērs.Likuma “Par valsts sociālo apdrošināšanu” 19.panta pirmās daļas 1., 2., 3., 4. un 5.punkts nosaka, no kādiem budžetiem tiek veiktas sociālās apdrošināšanas iemaksas pensiju apdrošināšanai, t.i., no valsts pamatbudžeta vai no valsts sociālās apdrošināšanas speciālā budžeta. Attiecīgi šis laiks arī veido personas apdrošināšanas stāžu. Likuma “Par valsts sociālo apdrošināšanu” pārejas noteikumu 26.punkts nosaka, ka no 1991.gada 1.janvāra līdz 2001.gada 13.martam (ieskaitot) persona ir sociāli apdrošināta, sākot ar dienu, kad tā ieguvusi darba ņēmēja statusu [normatīvajos aktos noteiktajā kārtībā bijusi reģistrēta obligāto iemaksu (sociālā nodokļa) administrācijā], neatkarīgi no tā, vai faktiski ir veiktas obligātās iemaksas (sociālais nodoklis). Saskaņā ar likuma "Par nodokļiem un nodevām " 1. panta 5. punktu nodokļu administrācija ir Valsts ieņēmumu dienests un tā izveidotas institūcijas, pašvaldības domes ieceltas amatpersonas vai izveidotas iestādes, kā arī citas valsts institūcijas, ja tās paredzētas konkrētos likumos (līdz 31.12.1997.- Valsts sociālās apdrošināšanas aģentūra). Lai harmonizētu likuma “Par valsts sociālo apdrošināšanu” normas ar likuma 9.pantā uzskaitītajiem darbam pielīdzinātajiem periodiem, nepieciešami grozījumi likuma 9.pantā. I un II grupas invaliditātes pensijas apmērs ir atkarīgs no personas vidējās apdrošināšanas iemaksu algas, ko nosaka par jebkuriem 36 mēnešiem pēc kārtas pēdējo piecu gadu laikā pirms invaliditātes pensijas piešķiršanas un personas individuālā apdrošināšanas stāža. Praksē aizvien biežāk rodas gadījumi, kad nepieciešams noteikt vidējās apdrošināšanas iemaksu algas aprēķināšanas nosacījumus, tai skaitā aprēķina formulu un iemaksu algas apmēru, ko piemēro gadījumos, kad apdrošinātajai personai noteiktajā periodā apdrošināšanas iemaksu alga nav bijusi, kā arī iemaksu algas aprēķināšanas kārtību. Lai samazinātu apgādnieka zaudējuma pensijas pārmaksu skaitu gadījumos, kad Izglītības un zinātnes ministrijas informācija par mācību pārtraukšanu tiek saņemta tad, kad apgādnieka zaudējuma pensija par konkrēto mēnesi jau ir izmaksāta, tiek mainīta apgādnieka zaudējuma pensijas izmaksas kārtība, proti, nosakot, ka apgādnieka zaudējuma pensiju, kas piešķirta vai atjaunota no 2021.gada 1.janvāra, izmaksā par iepriekšējo mēnesi. Vienlaikus saglabājot līdz 2020.gada 31.decembrim piešķirtajām apgādnieka zaudējuma pensijām esošo izmaksas kārtību.Juridiskai skaidrībai, lai saskaņotu likuma normas ar ar Eiropas Parlamenta un Padomes pieņemtās regulas (EK) Nr.883/2004 par sociālā nodrošinājuma sistēmu koordinēšanu un starpvalstu līgumu sociālā drošības jomā piemērošanu, nosakot apdrošināšanas stāžu līdz 1990.gada 31.decembrim, likuma pārejas noteikumi tiek papildināti ar 23.punktu, kas paredz, piemērot arī starptautiskās tiesību normas.Vienlaikus juridiskās skaidrības nodrošināšanai tiek precizēta norma, ka, nosakot vecumu, no kura ir tiesības uz vecuma pensiju priekšlaicīgi vai uz pensiju ar atvieglotiem noteikumiem, ņem vērā kalendārajā gadā valstī noteikto pensionēšanās vecumu, kā arī precizēta norma attiecībā uz pārdzīvojušā laulātā pabalsta piešķiršanu, nosakot, ka tiesības uz šo pabalstu ir tam pārdzīvojušajam laulātajam, kurš uz pensijas saņēmēja nāves dienu arī ir bijis pensijas saņēmējs.Likumprojekts paredz:nodrošinot vecuma pensijas minimālo apmēru vai saglabājot iepriekš saņemto izdienas vai invaliditātes pensijas apmēru, ja vecuma pensijas apmērs ir mazāks, ņemt vērā par uzkrāto fondētās pensijas kapitālu iegādāto dzīvības apdrošināšanas (mūža pensijas) polises mēneša apmēru, t.i. no vecuma pensijas minimālā apmēra vai saglabātā apmēra, atņemot mūža pensijas polises apmēru, personas ienākumi nesamazināsies, jo šo atņemto daļu persona saņems no dzīvības apdrošināšanas sabiedrībām mūža pensijas polises veidā (likumprojekta 2., 8. un 9.pants);1. piešķirot apgādnieka zaudējuma pensiju un aprēķinot mirušā apgādnieka iespējamo vecuma pensiju, tā nedrīkst būt mazāka par iepriekš saņemto invaliditātes pensiju vai valsts sociālā nodrošinājuma pabalstu, ja apgādniekam bija noteikta invaliditāte uz mūžu un fondētās pensijas kapitāls tiek ieskaitīts valsts pensiju speciālajā budžeta (likumprojekta 4.pants);
2. precizēt apdrošināšanas stāžu veidojošos periodus (likumprojekta 1. un 9.pants);
3. deleģējumu Ministru kabinetam noteikt vidējās apdrošināšanas iemaksu algas aprēķināšanas nosacījumus invaliditātes pensijas noteikšanai, tai skaitā aprēķina formulu un iemaksu algas apmēru, ko piemēro gadījumos, kad apdrošinātajai personai šā panta pirmajā daļā noteiktajā periodā apdrošināšanas iemaksu alga nav bijusi, kā arī iemaksu algas aprēķināšanas kārtību (likumprojekta 3.pants);
4. noteikt, ka valsts pensijas izmaksājamas par kārtējo mēnesi, bet apgādnieka zaudējuma pensijas, kas tiks piešķirtas pēc 2021.gada 1.janvāra, - par iepriekšējo mēnesi (likumprojekta 7.un 9.pants);
5. noteikt pensijas apmēru atkarībā no tā, kā tiek izmantots fondētās pensijas kapitāls, ja pensija tiek izmaksāta avansā (likumprojekta 8.pants);
6. juridiskās skaidrības nodrošināšanai precizēt likuma normu saistībā ar pensionēšanās vecuma noteikšanu, ja pensiju pieprasa priekšlaicīgi vai ar atvieglotiem noteikumiem (likumprojekta 9.pants);
7. izslēgt vecuma pensijas pārrēķināšanu pēc vecuma pensijas piešķiršanas saistībā ar fondētās pensijas kapitāla pievienošanu un noteikt dienu, ar kuru tiek pievienots fondētās pensijas kapitāls, pieprasot vecuma pensiju (likumprojekta 5. un 6.pants).,
8. papildināt likumu ar pārejas noteikumiem, kuros noteikts, ka likums stāsies spēkā 2021.gada 1.janvārī, bet atsevišķas normas no 2022.gada (deleģējums Ministru kabinetam noteikt vidējas algas aprēķināšanas kārtību invaliditātes pensijām) un no 2023.gada (pensijas apmēra noteikšana ņemt vērā gan vecuma pensijas apmēru, gan mūža pensijas polises apmēru).
 |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts pensiju saņēmēji, kuriem pensija piešķirta saskaņā ar likumu. Pēc VSAA datiem 2019.gadā bija 451590 vecuma pensijas saņēmēji ar vidējo piešķirto pensiju 359,81 *euro*, invaliditātes pensijas saņēmēji ar vidējo piešķirto pensiju 181,38 *euro*, apgādnieka zaudējuma pensijas saņēmēji ar vidējo piešķirto pensiju 191,37 *euro*, pārdzīvojušā laulātā pabalsta saņēmēji ar vidējo piešķirto pensiju 173,36 *euro.*  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina sabiedrības tiesības un pienākumus, kā arī veicamās darbības. Likumprojekts nerada papildus administratīvo slogu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Ņemot vērā šo izmaiņu apjomu jo nepieciešamas izmaiņas 12 likumos (sk. IV sadaļas 1.punktu), kā arī nepieciešamību ieviest informācijas apmaiņu ar dzīvības apdrošināšanas sabiedrībām, lai nodrošinātu mūža pensijas polises piesaisti izmaksājamās pensijas apmēram, jāveic izmaiņas VSAA informācijas sistēmās, kuru ieviešana iespējama divu gadu laikā no normatīvo aktu pieņemšanas dienas. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020.gads | Turpmākie trīs gadi (euro) |
| 2021 | 2022 | 2023 |
| saskaņā ar valsts budžetu kārtējam gadam\* | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 2 457 898 354 | 0 | 2 587 796 380 | 0 | 2 697 922 649 | 0  |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets, *tai skaitā:* | 2 457 898 354 | 0 | 2 587 796 380 | 0 | 2 697 922 649 | 0 | 0 |
| *04.01.00 “Valsts pensiju speciālais budžets”* | *2 436 953 589* |  | *2 566 893 426* |  | *2 677 019 695* |  |  |
| *04.05.00 “Valsts sociālās apdrošināšanas aģentūras speciālais budžets”*  | *20 944 765* | *0* | *20 902 954* | *0* | *20 902 954* | *0* | *0* |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 2 226 297 851 | 9 438 | 2 350 930 159 | 33 033 | 2 467 630 305 | 47 190 | -18 720  |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets, tai skaitā: | 2 226 297 851  | 9 438 | 2 350 930 159 | 33 033 | 2 467 630 305 | 47 190 | -18 720 |
| *04.01.00 “Valsts pensiju speciālais budžets”* | *2 205 322 532* | *0* | *2 329 996 651* | *0* | *2 446 727 351* | *0* | *-18 720* |
| *04.05.00 “Valsts sociālās apdrošināšanas aģentūras speciālais budžets”* | *20 975 319* | *9 438* | *20 933 508* | *33 033* | *20 902 954* | *47 190* | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 231 600 503 | -9 438 | 236 866 221 | -33 033 | 230 292 344 | -47 190 | 18 720 |
| 3.1. valsts pamatbudžets | 0 | 0 |  0 | 0 | 0 | 0 | 0 |
| 3.2. speciālais budžets | 231 600 503 | -9 438 | 236 866 221 | -33 033 | 230 292 344 | -47 190 | 18 720 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 9 438 | X | 33 033 | X | 47 190 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | \*ar FM rīkojumiem uz 07.05.2020. |
|
| .1. detalizēts ieņēmumu aprēķins | Aprēķinā izmantoti VSAA dati par jaunpiešķirtajām vecuma pensiju saņēmējiem, kuri iegādājušies mūža pensijas polisi par uzkrāto fondētās pensijas kapitālu, 2017.-2019.gadā.Personu, kuras pensionētos 2023.gadā un, nodrošinot vecuma pensijas minimālo apmēru vai saglabājot iepriekš saņemto izdienas vai invaliditātes pensijas apmēru, pensijas apmērs tiktu samazināts par mūža pensijas polises apmēru, provizoriskais skaits vidēji mēnesī – 60.Iegādātās mūža pensijas polises vidējais mēneša apmērs – 26 *euro* .Izdevumu samazinājums valsts sociālās apdrošināšanas pensiju speciālajā budžetā – **18 720** *euro* gadā (60 x 26*euro* x 12 mēneši). Labklājības ministrija prognozēto izdevumu samazinājumu 2023.gadā ņems vērā, sagatavojot priekšlikumus Labklājības ministrijas speciālā budžeta bāzes izdevumu izmaiņām. |
| 6.2. detalizēts izdevumu aprēķins |  |
| 7. Amata vietu skaita izmaiņas | Nav. |
| 8. Cita informācija | Lai realizētu izmaiņas likuma 23.pantā, ieviešot jaunu desmito daļu, VSAA izmaiņu realizācijai 2020.gadā IS izstrādei budžetā nepieciešami 9 438 *euro* (darbietilpība 20 cilvēkdienas, kur viena cilvēkdiena – 471,90 *euro*), kurus VSAA veiks apstiprinātā budžeta ietvaros, veicot esošo darbu pārstrukturizāciju.IS izstrādei VSAA budžetā 2021.gadā izmaiņu realizācijai ir ieplānota summa 33 033*euro* (darbietilpība 70 cilvēkdienas), 2022.gadā – 47 190 *euro* (darbietilpība 100 cilvēkdienas). Likumprojekta izmaiņu realizācijai Valsts sociālās apdrošināšanas aģentūrai papildus finansējums nav nepieciešams. Likumprojekta izmaiņu realizācija tiks nodrošināta esošo budžeta līdzekļu ietvaros. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts izskatāms vienotā paketē ar šādiem likumprojektiem:* Grozījumi Valsts fondēto pensiju likumā;
* Grozījumi likumā „Par obligāto sociālo apdrošināšanu pret nelaimes gadījumiem darbā un arodslimībām”;
* Grozījumi Militārpersonu izdienas pensiju likumā;
* Grozījumi likumā „Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm”;
* Grozījumi Tiesnešu izdienas pensiju likumā;
* Grozījumi Diplomātu izdienas pensiju likumā;
* Grozījumi Prokuroru izdienas pensiju likumā;
* Grozījumi Valsts un pašvaldību profesionālo orķestru, koru, koncertorganizāciju, teātru un cirka mākslinieku izdienas pensiju un baleta mākslinieku pabalsta par radošo darbu likumā;
* Grozījumi Korupcijas novēršanas un apkarošanas biroja amatpersonu izdienas pensiju likumā;
* Grozījumi Valsts drošības iestāžu amatpersonu izdienas pensiju likumā;
* Grozījumi Neatliekamās medicīniskās palīdzības dienesta neatliekamās medicīniskās palīdzības nodrošināšanā iesaistīto darbinieku izdienas pensiju likumā.

Visi minētie likumprojekti ir saistīti ar to, ka pensijas apmēra noteikšanai ņem vērā gan vecuma pensijas apmēru, kas noteikts saskaņā ar likumu, gan mūža pensijas polises mēneša apmēru, ko izmaksā dzīvības apdrošināšanas sabiedrības. Līdz 2021.gada 31.decembrim jāizstrādā Ministru kabineta noteikumi par vidējās apdrošināšanas iemaksu algas aprēķināšanas nosacījumiem invaliditātes pensijas noteikšanai, tai skaitā aprēķina formulu un iemaksu algas apmēru, ko piemēro gadījumos, kad apdrošinātajai personai šā panta pirmajā daļā noteiktajā periodā apdrošināšanas iemaksu alga nav bijusi, kā arī iemaksu algas aprēķināšanas kārtību.Līdz 2022.gada 31.decembrim jāizstrādā grozījumi Ministru kabineta 2003.gada 27.maija noteikumos Nr.272 “Noteikumi par valsts fondēto pensiju shēmas darbību”, nosakot, ka no 2023.gada tiks noteikts mūža pensijas polises mēneša apmērs, kuru izmaksās visā polises darbības laikposmā.  |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par likumprojektu Labklājības ministrijas interneta mājas lapā, sadaļā “LM dokumentu projekti” (saite: <http://www.lm.gov.lv/lv/aktuali/lm-dokumentu-projekti>), kā arī Ministru kabineta interneta mājas lapā, sadaļā “Sabiedrības līdzdalība. Ministru kabineta diskusiju dokumenti” (saite: <https://www.mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties likumprojekta izstrādes procesā.  |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokli, likumprojekts 2020.gada 5.martā publicēts Labklājības ministrijas un Ministru kabineta interneta mājas lapās, aicinot izteikt viedokli līdz 2020.gada 20.martam. |
| 3. | Sabiedrības līdzdalības rezultāti | Iebildumi un priekšlikumi par likumprojektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA, dzīvības apdrošināšanas sabiedrības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošu institūciju likvidācija vai reorganizācija. Pēc likumprojekta spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R. Petraviča

D.Trušinska, 67021553

Dace.Trusinska@lm.gov.lv

v\_sk = 3984